b'\n_START_ARTICLE_\nTristein\n_START_PARAGRAPH_\nTristein eller Tristeinane, ogs\xc3\xa5 kalt Lille F\xc3\xa6rder, er en liten \xc3\xb8ygruppe i Ytre Oslofjord. \xc3\x98ygruppen er en del av F\xc3\xa6rder kommune i Vestfold fylke. Som navnet tilsier best\xc3\xa5r \xc3\xb8ygruppen av tre sm\xc3\xa5 \xc3\xb8yer.. F\xc3\xa6rder fyr er plassert p\xc3\xa5 den midterste av de tre \xc3\xb8yene, som kalles Midtre Tristein. Allerede p\xc3\xa5 1700-tallet ble Midtre Tristein kalt for Lille F\xc3\xa6rder, bl.a. i det engelske sj\xc3\xb8kartatlaset The English Pilot fra 1780. _NEWLINE_Ca 1,6 nautiske mil nord for Tristeinane ligger \xc3\xb8ya Store F\xc3\xa6rder. Denne huset i mange \xc3\xa5r, fram til ferdigstillelsen av F\xc3\xa6rder fyr, et kullfyrt kystfyr opprinnelig fra 1696. Dette ble nedlagt da F\xc3\xa6rder fyr ble satt i drift i 1857. Ruiner kan spores etter det gamle fyret. Det nye fyret p\xc3\xa5 Midtre Tristein fikk navnet F\xc3\xa6rder fyr. I dag er det laget historiske stier p\xc3\xa5 Store F\xc3\xa6rder, som man kan g\xc3\xa5 for \xc3\xa5 ta del av historien der.  _NEWLINE_Tristeinane inng\xc3\xa5r i F\xc3\xa6rder nasjonalpark som ble opprettet i 2013.'